Village Newbies Oy TARJOUSPYYNTÖ Siilokatu 1

90700 OULU

Mökkien varausjärjestelmän rakentaminen

Pyydämme tarjoustanne lomamökkien varausjärjestelmän rakentamisesta.

Village Newbies Oy on vuonna 2018 perustettu vapaa­ajan matkailun edelläkävijä, ja tarjoaa vuokrattavaksi mökkejä kuluttajille, yrityksille sekä yhteisöille. Mökkitarjontamme laajenee useammalle alueelle vuoden 2020 alusta alkaen. Uudet alueemme ovat mm. Rukalla, Tahkolla ja Ylläksellä. Nykyisessä muodossaan varausten ja asiakastietojen hallinta on hankalaa, sillä varsinkin sesonkien aikaan kiire aiheuttaa virheitä. Päällekkäisiä mökkivarauksia saattaa tulla, ja vierailijoiden majoittumisajasta on epäselvyyksiä laskuja tehtäessä. Majoittujien hankkimien lisä­ ja ohjelmapalveluiden osalta meidän on pitänyt tehdä erittäin tarkkaa työtä että saamme ne kohdistettua oikeille asiakkaillemme. Myös eri alueiden tilausten ja niiden toteutumisen seuranta on hankalaa.

Village Newbies Oy:n yhteenlaskettu liikevaihto oli viime vuonna miljoona euroa, ja odotamme rikkovamme ensi vuonna kahden miljoonan euron rajan. Fyysisesti henkilöstömme sijaitsee yhdessä liiketilassa Oulun Toppilassa, mutta mökkejä meillä on tarjolla nyt jo kahdeksalla alueella. Alueet ovat pääsääntöisesti laskettelukeskuksia, joiden ympäristössä olevia mökkejä ja palveluita välitämme. Olemme järjestäneet jokaiselle alueelle avainten välittämisen sekä siivouksen yhteystyökumppaneittemme kautta, omaa henkilökuntaa niissä ei toistaiseksi ole.

Yrityksellämme on hyvä maine, ja haluamme säilyttää sen jatkossakin, mutta nykyisen kortistomme ylläpito vie merkittävästi työaikaa, joka on välittömästi pois asiakkaidemme viihtyvyyden takaamisesta myös lyhyempien käyntien yhteydessä. Village Newbies tarjoaa palveluina uusimpien seikkailupalveluiden lisäksi muun muassa porosafareita, koiravaljakkoajeluita, airsoftausta, hevosajeluita, sekä vesiskootteriajeluita. Palveluita varataan mökkivarausten yhteydessä.

Omistajat edellyttävät, että Village Newbies Oy uusii varaus­ ja asiakashallintajärjestelmänsä. Tärkein tavoite on vapauttaa työvoimaa asiakaspalveluun sekä mahdollistaa reaaliaikainen toimipaikkojen varaustilanteen seuranta ja raportointi.

Järjestelmän pitää tukea seuraavia työnkulkuja. Mökkien omistajat antavat meille mökkinsä vuokrattavaksi ja työntekijämme liittävät ne oikeaan alueeseen sekä syöttävät niiden kuvaukset ja saatavuudet järjestelmään. Asiakkaat voivat kysellä meiltä puhelimella tai sähköisillä kanavilla saatavilla olevia mökkejä ja palveluita, jolloin työntekijämme pitää pystyä niitä hakemaan helposti. Toiveissa voi olla esimerkiksi tietyn alueen tai tietyn hintatason tai tietyt varusteet omaavat vapaana olevat mökit. Kun haluttu mökki ja siihen liittyvät palvelut, vaikkapa safariajelut, ovat löytyneet, työntekijämme voi syöttää järjestelmään asiakkaan tiedot ja tehdä varauksen.

Mikäli varausta ei olla ajoissa peruttu, varauksen päätyttyä tulostamme ja toimitamme varaukseen kuuluvasta mökistä ja palveluista laskun asiakkaalle. Seuraamme, että asiakas on maksanut laskunsa ja lähetämme tarvittaessa muistutuksen. Maksut tulevat meidän tilillemme, josta välitämme ne edelleen mökkien omistajille ja palveluiden tuottajille. Maksuliikenteen hoidamme pankin järjestelmien kautta eikä näitä edelleensuorituksia tarvitse kirjata meidän järjestelmäämme. Meidän järjestelmässämme tarvitsee näkyä vain mitä laskuja loppuasiakkaalle on kirjoitettu ja onko laskut maksettu.

Tässä vaiheessa meille riittää järjestelmä, joka toimii pelkästään työntekijämme tietokoneella. Tiedot täytyy tallettaa tietokantaan. Sovelluksen ei tarvitse välttämättä tukea monen käyttäjän yhtäaikaista käyttöä. Järjestelmän ei tarvitse myöskään välttämättä tukea asiakkaiden itse tekemää mökkien hakua tai varausten tekemistä eikä mökkien omistajien itse suorittamaa mökkiensä hallinnointia. Näemme näitten tarpeiden kyllä tulevan kohta ajankohtaisiksi, joten voitte tarjota myös ratkaisun, jossa monikäyttö on tuettu. Kuvatkaa järjestelmän määrittelydokumenteissa miten se toimii.

Village Newbies Oy haluaa tietojärjestelmän, jossa on vähintään seuraavat ominaisuudet:

* alueiden hallinta
* palveluiden hallinta
* mökkivarausten hallinta
* asiakashallintajärjestelmä
* laskujen hallinta ja seuranta
* majoittumisten raportointi aikajaksolla valituilla alueilla
* ostettujen palvelujen raportointi aikajaksolla valituilla alueilla
* seuraavat laskutusmahdollisuudet;
  + Paperilasku
  + Sähköpostilasku

Toivomme saavamme tarjouspohjan mukaisen tarjouksenne (aikataulu, hinta) mahdollisimman pikaisesti.